ОБРАЗЛОЖЕЊЕ

Правни основ за допуну Одлуке о комуналној инспекцији на територији Града Ниша („Службени лист Града Ниша“, број 76/2009 и 103/2021) су одредбе Закона о комуналним делатностима („Службени гласник РС“, број 88/2011, 104/2016, 95/2018 и 94/2024), Закона о локалној самоуправи („Службени гласник РС“ број 129/2007, 83/2014 - други закон, 101/2016 - други закон, 47/2018 и 111/2021-други закон) и Статута Града Ниша („Службени лист Града Ниша, број 88/2008,143/2016 и 18/2019).

Чланом 20. Закона о локалној самоуправи, прописане су надлежности општине, односно града, која преко својих органа, у складу с Уставом и законом, између осталог, уређује и обезбеђује обављање и развој комуналних делатности и образује и уређује организацију и рад органа, организација и служби за потребе општине, односно града, а чланом 32. овог Закона прописано је и да скупштина општине, у складу са законом доноси прописе и друге опште акте.

Члан 37. Статута Града Ниша прописује да Скупштина Града, у складу са законом доноси прописе и друге опште акте.

Допунама Одлуке о комуналној инспекцији на територији Града Ниша приступило се у циљу усклађивања са одредбама Закона о комуналним делатностима, као и са новом организацијом градских управа.

Чланом 32. Закона о комуналним делатностима прописано је, између осталог, да инспекцијски надзор над спровођењем одредаба овог закона и републичких прописа донетих на основу овог закона, као и прописа јединице локалне самоуправе донетих на основу овог закона врши јединица локалне самоуправе, преко општинских, односно градских комуналних инспектора, а чланом 34. овог Закона прописана су овлашћења општинског, односно градског комуналног инспектора. У циљу усклађивања са одредбама члана 34. Закона о комуналним делатностима допуњен је члан 6. Одлуке о комуналној инспекцији на територији Града Ниша.

Допунама Одлуке о комуналној инспекцији на територији града Ниша прецизирани су и послови и дужности комуналних инспекција градских општина, градских комуналних инспектора, као и градске управе надлежне за инспекцијске послове у складу са новом организацијом ове градске управе.

За реализацију ове одлуке није потребно обезбеђивање и коришћење финансијских средстава из буџета Града Ниша.

Градска управа за комуналне делатности, послове инспекције и комуналне милиције израдила је нацрт Одлуке о допунама Одлуке о комуналној инспекцији на територији Града Ниша. Градско веће Града Ниша утврдило је предлог Одлуке о допунама Одлуке о комуналној инспекцији на територији Града Ниша и упутило Скупштини Града Ниша на усвајање.